	Kandidati primljeni u okviru mjera Program stručnog osposobljavanja za rad bez zasnivanja radnog odnosa na prijemu kod gradonačelnika Grada Sinja

	 
Grad Sinj aktivno se uključio u poticanje zapošljavanja preko niza mehanizama koji mu to omogućavaju. Jedan od njih je i uključivanje Grada u Program stručnog osposobljavanja za rad bez zasnivanja radnog odnosa, koji provodi Hrvatski zavod za zapošljavanje. Tako je na vježbenički staž bez zasnivanja radnog odnosa temeljem objavljenog javnog poziva i dovršenog postupka u Gradskoj upravi Grada Sinja  angažirano ukupno jedanaest  mladih  visokoobrazovanih  ljudi, koje je dana 02. rujna 2011. godine u Gradu Sinju primio gradonačelnik Ivica Glavan, prof., sa svojim zamjenicima Elenom Perković-Paloš i Zoranom Vujanovićem.
Isti su svim odabranim kandidatima  čestitali na dobrim rezultatima u provedenom postupku, te zaželjeli dobrodošlicu u Grad Sinj s nadom da će nakon odrađenog staža u Gradu Sinju steći potrebna znanja, vještine i iskustva te položiti Državni stručni ispit a što će im omogućiti da nakon završetaka Programa budu konkurentniji na tržištu rada i lakše pronađu stalno zaposlenje.

	Program stručnog osposobljavanja za rad bez zasnivanja radnog odnosa može se provoditi samo u strukama koje polažu neki od propisanih stručnih ispita. Primljeni radi 12 mjeseci u punome radnom vremenu i to mu se priznaje u staž za polaganje ispita, a ujedno su kasnije konkurentniji na tržištu rada, jer imaju radno iskustvo. Nisu u radnom odnosu, od Zavoda primaju mjesečnu naknadu, a Zavod Gradu plaća i doprinos za mirovinsko, koji Grad uplaćuje za njih. 

Dakle, sve tri strane - vježbenici, Grad, Zavod -  imaju koristi od ovog modela.  

Vježbenik stječe radno iskustvo, ispunjava uvjete za polaganje stručnog ispita, te za to vrijeme prima naknadu, a nakon završetka staža ima veće izglede za nalaženje posla. Grad dobiva dragocjenu pomoć u radu, bez financijskih izdataka za to, a Zavod privremeno angažira do tada nezaposlenu osobu te joj povećava izglede za kasnije zapošljavanje u radnom odnosu. 

 Kroz ove mjere Izvršna vlast grada Sinja  daje  doprinos između ostaloga i zapošljavanju mladih, visokoobrazovanih ljudi, koji na ovaj način stječu potreban staž i radno iskustvo, dok se Gradu refundiraju troškovi za mirovinsko osiguranje od strane Zavoda za zapošljavanje  zbog čega se  apelira i na ostale subjekte da otvore svoja vrata i uključe se aktivno u ove i slične programe koji im stoje na raspolaganju. 
           
 


